પીનટ્સના સર્જક ચાર્લ્સ શૂલ્ઝે જે વિચાર્યું હોય એ, મને કંઇક આવું લાગ્યું. વી ઑલ આર લાઇક ચાર્લી બ્રાઉન. ઓકે ચલો, બધા નહીં તો મોટા ભાગના (અમુક લોકો તો કોમ્પ્લાનને બદલે કોન્ફિડન્સ પીને મોટા થયા હોય છે). આપણે સૌ એ જ આપણી સિક્યોર કોચલાની લાઇફની બીબાંઢાળ લાઇફ જીવીએ છીએ, જેમ ચાર્લી બ્રાઉન રોજ એકસરખાં યલ્લો ટીશર્ટ પહેરે છે. ચાર્લી ફન્ની છે, ઉદાર છે, દયાળુ છે, પ્રેમાળ છે, ફેમિલી કે ફ્રેન્ડ્સ માટે કંઇપણ કરી છૂટે એવો છે. બસ એક કૉન્ફિડન્સ નથી. ‘આ કામ તો આપણાથી ન થાય’ એવી લઘુતાગ્રંથિ એને છોડતી નથી. દુનિયાની સામે પર્ફોર્મ કરવાનું આવે ત્યારે ટાંટિયા ઢીલા થઈ જાય. પણ હા, ચાર્લીની એક વાત જોરદાર છે, એ ક્યારેય વાતનો તંત મૂકતો નથી. પતંગ ભલે ન ચગે, આઇસ સ્કેટિંગ-રગ્બી ભલે ન આવડે, ટ્રાય કરવાનું છોડવાનું નહીં. ‘વૉર એન્ડ પીસ’ જેવી તોતિંગ બુક ભલે ઊંચકાય નહીં, પણ વાંચ્યે છૂટકો કરવાનો. પેલી લાલ વાળવાળી છોકરી ભલે આપણને સૂકું ઘાસ ન નાખે, લેકિન લગે રહો મામુ.